Søren Espersen (DF), 2016-01-22:
Mange tak for det.
Det var den samme socialminister, der stod her den 24. april 2009 og sagde stort set det samme – stort set det samme – om dialog, om ting, der er sat i værk, om alle mulige forskellige ting.
Der sker jo ingenting!
Altså, vi kan godt stå her om 6 år igen og givetvis have den samme diskussion, som vi har nu, og høre, at nu er der sat ting i værk, og nu har man talt med Grønlands selvstyre, nu har man sat det og det i værk.
Og jeg vil næsten garantere for, at har man den samme diskussion om 5-6 år igen, bliver det på præcis samme måde.
Socialministeren siger: Hvis vi bliver opmærksom på problemerne, så tager vi fat.
Mon ikke I er blevet opmærksom på problemerne for lang tid siden – bare for 6 år siden eller for 10 år siden eller for 15 år siden?
Der sker ingenting, så længe det er det grønlandske selvstyre, der opererer i det her felt.
Derfor må regeringen skride ind.
Man har den folkeretlige forpligtelse, og jeg synes, det er uanstændigt, at vi år efter år skal blive ved.
Det er en skandale, som vi fortsætter i en uendelighed.
Hvorfor tager vi ikke fat?
Jeg har som sagt gennemgået rapporter bare for de sidste 10 år – bare for de sidste 10 år.
Og uden at gøre mig nogen større anstrengelser har jeg fundet over 100 avisartikler om sagen: om seksuelt misbrug, om mishandling, om forældre med drukproblemer, om sultne børn osv. – hele paletten af sociale problemer med børn på Grønland.
Tiden tillader kun kortfattede eksempler: Politiken 2006: »To store sager om misbrug af børn ryster Grønland«.
Politiken 2006: »Grønland har 37 gange så mange pædofilisager som Danmark«
Berlingske Tidende 2006: »Hver tredje pige i Grønland har været udsat for seksuelt overgreb«.
Kristeligt Dagblad 2007: »Endelig er der det seksuelle misbrug af børn, som har et omfang, der er svært at fatte.
Således fortalte næsten halvdelen af bygdebørnene sidste år i en undersøgelse, at de var blevet seksuelt krænket ...«.
Politiken 2007: »... og seksuelt misbrug af børn forekommer seks gange så ofte som i Danmark«.
Kommentarer i Politiken 2007: »Grønlandske politikere har tilsyneladende givet op.
Information 2009: »De mange historier om vanrøgt og misbrug af grønlandske børn ...«.
Kristeligt Dagblad 2014: »Hvert tredje grønlandske barn har de svært på grund af problemer som omsorgssvigt, seksuelle overgreb, forældres misbrug ...«.
Samme år oplyser den daværende børnetalsmand, at af de 15.000 børn, der bor i Grønland, har en tredjedel problemer på grund af alkohol, selvmord, massive sociale problemer, og at børn ikke får mad nok – børn får ikke mad nok!
Det er danske statsborgere!
Hvis det her var foregået i Maldiverne eller i Peru, er jeg sikker på, at der ville have været sendt en taskforce af sted allerede nu med protester over for regeringerne i de lande, men når det er Grønland, gør man ingenting.
Den nyeste rapport slår så fast, at FN's børnekonventions artikel 19 ikke overholdes, ligesom det menes, at også artiklerne 20, 27, 28, 29 og 34 ikke overholdes.
Det er inden for kongeriget, vi snakker om.
Jeg spørger efter den her lemfældige opremsning – jeg kunne være blevet ved i timevis: Kan Folketinget stadig væk have tillid til, at Grønlands selvstyre er i stand til at løse problemerne?
Selv – og det har jeg nævnt før – har jeg ikke den allerringeste tillid til, at selvstyret kan arbejde med de her ting, og derfor må regeringen påtage sig ansvaret.
Regeringen har forpligtelser til at beskytte alle børn inden for kongeriget.
Hvert og et af disse børn er som sagt danske statsborgere.
Man kan ikke længere dukke sig fra regeringens side og sige, at området er hjemtaget.
Jeg kender godt selvstyreloven – jeg var selv med til at arbejde med den i sin tid, og jeg behøver ikke en gennemgang af den: Regeringen har det overordnede ansvar.
Det er uanstændigt.
Hvornår tager man fat?
Hvornår stopper berøringsangsten?
Jeg glæder mig til at høre debatten og også, hvad mine kolleger i Folketinget vil sige til det.
Regeringens indstilling til det kender vi, og den er sørgelig, men sand.
Det er baggrunden for, at jeg på Dansk Folkepartis vegne skal tillade mig at fremsætte følgende: